**‏‏‏יום רביעי י' חשון תשפ"ד**

**‏‏25 אוקטובר 2023**

**לכבוד**

**הגב' דניאל יצחק**

הנדון: **מעמד ידועים/ת בציבור**

בהמשך לפנייתך בנושא זכויות בני ובנות זוג של אנשי כוחות הביטחון שאינם נשואים, הריני להשיב כלהלן:

1. מעמד ידועים בציבור אינו מוגדר בדין. אולם, מעת שבני זוג הוגדרו כידועים בציבור, ניתן להחיל על אותם בני זוג מערכת זכויות וחובות כבני זוג נשואים.
2. בימי שגרה, זוג המבקש לקבל הכרה ולזכות במעמד ידועים בציבור, נדרש לפנות למוסד לביטוח לאומי ולמלא שאלון לידועים בציבור; במסגרתו ישנו מקום לפרט את מצב היחסים ולהציג מסמכים תומכים ותיעוד לקיומו של קשר (כתובת משותפת, משך הזמן בו מקיימים הצדדים מערכת יחסים, כוונה להינשא, הסכמי שכירות ו/או הסכם רכישת דירה, תשלומי רשויות משותפים, הסכם זוגיות ו/או הסכם ממון, חשבונות בנק משותפים, אישורים על רכישות משותפות (רכב, ריהוט וכו')).
3. בהינתן העובדה שבישראל ישנם זוגות רבים, אשר מנהלים מערכת יחסים זוגית מבלי להינשא; נקבעו קריטריונים אשר עם קיומם במסגרת הקשר, תקום הכרה בזוג כידועים בציבור- ובהתאם יהיו בני הזוג כשרים לחובות וזכויות כזוג נשוי לכל דבר ועניין.
4. לעיתים נדרשת ההכרה לאחר פטירת אחד מבני הזוג, מקום בו בן הזוג הנותר מבקש לרשת את המנוח (סעיף 55 **לחוק הירושה**, התשכ"ה-1965) ולעמוד במצב בו הוא זכאי לתגמולים, פיצויים או קצבאות (בין אם מרשויות המדינה ובין אם מתאגידים שונים – כגון מעסיק המנוח (לעניין פיצוי פיטורין ומיצוי זכויות מעבודה) וחברות ביטוח (לעניין קצבאות שאירים)).
5. ההכרה בקיומו של הקשר הזוגי יכולה להינתן גם בדיעבד ולאחר פטירת בן הזוג. על כן בצד קיומה של הכרה בעצם הזכות (מצד הרשות)- נדרש הטוען לקיומה לבסס כלפי הרשויות מצב עובדתי המשקף קיומו של קשר זוגי, העונה להגדרת הידועים בציבור.
6. ייתכנו מספר דרכים לעשות זאת, כאשר, חשוב לציין **שכל מקרה אמור וצריך להיבחן לגופו, נוכח השוני הקיים באופן בו מתנהלות מערכות יחסים, נוכח תפיסה אינדיבידואלית של הפרט את עצמו ואת מאפייני הקשר**. תפיסת הקשר הזוגי על ידי המנוח (עמדה סובייקטיבית) נעשית על ידי הצגת עדויות אובייקטיביות ביחס לאופן בו ראה המנוח את טיב הקשר- האם מדובר בקשר זוגי מבוסס או מערכת יחסים ארעית (האמור רלוונטי בעיקרו לצורך קביעת זכות ירושה).
7. כמו כן, ומקום בו נדרשת הכרה מצד רשות כלשהי בקיומו של מעמד ידועים בציבור- לצורך מימוש זכויות וקבלת מעמד (לדוגמה: משרד הביטחון לצרכי קבלת תגמול. יועץ משפטי לממשלה, לצורך הכרה בהורות שאינה ביולוגית וכו'), נדרש מי שטוען לקיומה של הזכות, להציג ראיות לקיומו של קשר זוגי מבוסס המשקף מערכת יחסים אינטימית וקשירת גורל הכולל הימצאות במשק בית משותף כך שכל אחד מבני הזוג עושה כמיטב יכולתו ובהתאם למלוא יכולותיו (הכלכלית, מקצועית) בעבור התא המשפחתי.
8. לצורך הוכחת קיומו של משק בית משותף, יהיה מקום להציג מסמכים, ראיות ועדויות, התומכות בהוכחת קיומו של משק בית משותף.
9. מסמכים וראיות המשקפים ניהול **משק בית משותף**:
10. הסכמי שכירות ו/או הסכמי רכישת נכסים משותפים (נכסי נדל"ן, רכבים, ריהוט וכו').
11. פוליסות ביטוח – בהן מופיע בן הזוג כמוטב.
12. חשבונות בנק משותפים.
13. הרשאות הדדיות לחשבונות בנק (יפוי כוח לפעולות בחשבון).
14. הוראות קבע ו/או תיעוד תשלומים בכרטיסי אשראי.
15. תשלומי רשויות משותפים.
16. הלוואות משותפות.
17. תיעוד על צריכה שותפת (דלק, מצרכי מזון וכו')
18. מסמכים וראיות המשקפים קיום **חיי משפחה**:
19. תמונות משותפות.
20. הסכם ממון.
21. צוואה.
22. הצעת נישואין.
23. קיום טקס זוגיות או אירוע סמלי אחר אשר מצביע על כינון קשר זוגי בדומה לנישואין.
24. הורות משותפת.
25. כוונה משותפת להפוך להורים.
26. צו הורות שניתן בעניינם של הצדדים.
27. התכתבויות (דוא"ל, מסרונים, WhatsApp) בין הצדדים ועם בני משפחה וחברים (קבוצות משפחתיות וקבוצות חברים).
28. תיעוד בדבר חוויות משותפות (חופשות, בילויים, אירועים וכו').
29. תיעוד בדבר עזרה וסיוע בין בני הזוג (כלכלי, רפואי וכו').
30. בכל הנוגע להיקף העדויות, מומלץ לנסות ולגייס תצהירים, מגורמים שונים אשר יכולים להעיד באופן **אובייקטיבי** על הלך רוחו של המנוח, ועל ראייתו **הסובייקטיבית** את טיב הקשר (בני משפחה, חברים, קולגות, מעסיקים, נותני שירותים וכו').
31. סיטואציה במסגרתה מתקיים קשר זוגי בין שניים שאינו ממוסד (מכל סיבה שהיא) אין בה לשלול זכאות מכוח החוק לקבלת תגמול ופיצוי מרשויות המדינה, במקרים בהם מדובר בחלל צה"ל או מי שנרצח בפיגוע איבה.
32. בהתאם לאמור באתר צה"ל, קביעת מעמדם של ידועים בציבור הכרת צה"ל, נעשית על סמך קביעת המוסד לביטוח לאומי (בהתאם לקריטריונים שפורטו לעיל); כאשר, העקרונות לקביעת מעמד זוג כידועים בציבור, נעשה על פי המבחנים שצוינו לעיל, בעיקרם ישנו מקום להצביע על קיומם של יחסי משפחה וניהול משק בית משותף.
33. זכויותיהם וזכאותם של בני משפחה (בני זוג, ילדים והורים) אשר מי מקרוביהם נפל חלל, לתגמולים ושיקום; מוסדרת בהוראת חוק משפחות חיילים שנספו במערכה (תגמולים ושיקום), התש"י-1950 (להלן: **"חוק התגמולים"**).
34. בפסק דין של בית המשפט העליון משנת [[1]](#footnote-1)2008, נקבע כי אישה אשר קיימה מערכת יחסים זוגית עם חלל צה"ל מבלי שנישאו, ואשר עמדה במבחן הדין לקיומם של חיי משפחה ומשק בית משותף, תהא זכאית לתגמולים והכרה כידועה בציבור של המנוחה לעניין זכאותה לקבלת תגמולים ממשרד הביטחון- על אף העדר נישואין.
35. מכך יוצא כי, בני או בנות זוג אשר איבדו במהלך הלחימה את בן/בת זוגם; אמורים להיות זכאים לתגמול ושיקום בהתאם לקריטריונים שפורטו לעיל; בנסיבות הקיימות, מי שרואה עצמו זכאי לתגמול- נדרש לפנות למחלקת תגמולים במשרד הביטחון; באמצעות טופס בקשה להכרה בזכויות בני משפחה (ר' טופס הכרה – מסומן נספח 1').
36. כמו כן, מצורף נוהל טיפול בבקשה להכרה וקבלת זכויות של אלמנות ויתומים (הוראה מס' 20.02 מיום 21.12.2020 (מסומן נספח 2'), במסגרתו קיים פירוט בדבר היקף תהליך ההכרה.
37. יובהר כי מקום בו נעשית פניה לקצין התגמולים, אשר מוצא לנכון לדחות בקשת הכרה; נדרש הפונה לפנות לוועדת ערר ולאחר מכן לבית המשפט לצורך מימוש זכאותו.
38. בכל הנוגע לבן-זוג של חלל פעולות איבה, חלים עקרונות דומים המוסדרים בחוק **התגמולים לנפגעי פעולות איבה**, תש"ל-1970.
39. ההתנהלות לצורך קבלת התגמול וההכרה הינם אל מול המוסד לביטוח לאומי; לאחר שנקבע כי מדובר בפגיעת איבה (ר' סעיף 10 לחוק), הפניה למוסד לביטוח לאומי הינה באמצעות טופס תביעה המוגש לביטוח לאומי, על ידי בני משפחת המנוח- הורים, בני זוג וילדים (ר' טופס תביעת תגמולים- מסומן נספח 3').
40. נבהיר שאין לראות באמור לעיל משום ייעוץ משפטי פרטני, ככל ויתעוררו מקרים פרטניים ישנו מקום לפנות לייעוץ משפטי קונקרטי על פי נסיבות המקרה.

 בכבוד רב;

 עדן נבו, עו"ד יפתח תייר, עו"ד

 **מחלקה משפטית**

 **האגודה לשמירת זכויות הפרט**

1. רע"א 9755/04 **ביטון נ' קצין התגמולים- משרד הביטחון** (31.8.2008) [↑](#footnote-ref-1)